Vyf Vrystaatse polisiebeamptes is in hegtenis geneem in verband met 'n veediefstalsindikaat in die provinsie. Dit kom nadat boere in die omgewing kort ná die 21-jarige Brendin Horner se moord, die Valke daarop bedag gemaak het dat polisielede betrokke is by veediefstal in die omgewing. Boere glo dié sindikaat was moontlik verantwoordelik vir Horner se moord.
Horner (21) was 'n plaasbestuurder op 'n plaas in die Paul Roux-omgewing, toe hy in Oktober vermoor is.
Volgens kapt. Christopher Singo, woordvoerder van die Valke, is die polisiebeamptes, tussen 28 en 40 jaar, Woensdagoggend in Bloemfontein aangekeer. Twee veemakelaars, tussen die ouderdom van 30 en 50 jaar, is dieselfde oggend op Ladybrand in hegtenis geneem. Hulle is glo kop in een mus met die beamptes. Twee onwettige vuurwapens is in die makelaars se besit gevind.
Maroela Media het vroeër berig Horner het talle steekwonde aan sy liggaam gehad, dit het gelyk asof hy oor die grondpad gesleep is en sy liggaam is aan 'n paal in 'n veld op die plaas vasgemaak. Die nadoodse ondersoek het verwurging as die oorsaak van Horner se dood aangedui.
"Bheki Cele, minister van polisie, het kort na Horner se moord die omgewing besoek en boere het tydens dié besoek bewerings gemaak dat polisiebeamptes glo by veediefstalsindikate betrokke is," sê Singo.
"Die Valke het 'n multidissiplinêre taakspan saamgestel om hierdie bewerings te ondersoek wat gelei het tot die inhegtenisneming van polisiebeamptes en makelaars."
Volgens Jan van Niekerk, die VF Plus-leier in die Vrystaat, het ontstoke boere kort voor Horner se moord inligting oor polisie-betrokkenheid by veediefstalsindikate aan die Valke oorhandig en gevra dat dit ondersoek moet word. "Die lede van die Valke wat destyds die inligting ontvang het, moet verantwoording doen omdat hulle nie opgetree het nie. Dit kon Horner se lewe gered het."
Die sewe verdagtes sal na verwagting Donderdag in die landdroshof op Ladybrand verskyn. Hulle sal teregstaan op aanklagte van veediefstal, dwarsboming van die gereg en meineed. Die makelaars word ook aangekla vir die besit van ongelisensieerde vuurwapens.
"Die VF Plus sal ook wil sien dat die saak vinnig en deeglik afgehandel word en dat die skuldiges die swaarste vonnisse moontlik opgelê word. Boere in Suid-Afrika is onder groot druk van 'n onsimpatieke regering terwyl hulle moet stry teen natuurlike elemente en ernstige misdaad soos plaasmoorde en veediefstal.
"Plaasaanvalle en -moorde is buite beheer en kan nie as gewone misdaad beskou word nie, veral in ag genome die wreedheid wat daarmee gepaard gaan, soos in die geval van Horner."
Brendin Horner In die nuus plaasaanvalle Valke Vrystaat
Nog 25 000 soldate ontplooi terwyl vrees oor voedselsekerheid toeneem
Onstellend om te dink dat diegene wie ons moet vertrou – die SAPD – heel moontlik by mnr. Horner se dood betrokke kon wees. As jy nie meer die polisie kan vertrou nie, wie – in hierdie land – KAN jy dan vertrou?
Maak die name van die polisie lede sowel as die name van valke wat destyds die inligting geïgnoreer het bekend. Dagvaar almal vir moord.
Hoe tragies om andermaal te moet lees polisielede is betrokke by ernstige misdaad! Ek hoop en bid die skuldiges sal aan die pen ry.
Ek het in 1995 n groot gly gekry in SAPS en hulle het hulle na al die jare net meer bewys dat hulle minder as n skelm makelaar vertrou kan word . WELL DONE saps julle is die beste in die wereld want 99% van die tyd is julle reeds op die misdaad toneel terwyl dit gepleeg word . Geen vertoue in julle nie .
Nog altyd gese die grootste skelms is in die S. A. P hulle is nes die ANC regering vir wie hulle werk. Kan iemand vir my se hoekom betaal ons nog belasting. Die ANC land is klaar in sy maai.